’n Toneel uit die regisseur Christiaan Olwagen se Kanarie wat vyf kykNET Silwerskermtrofees gewen het by ’n glansgeleentheid in The Bay Hotel in Kampsbaai waar die vierdaagse fees aangebied is. Dit is ook as beste rolprent aangewys.
Kanarie, ’n prent wat die lewe van ’n jong, gay dienspligtige in die weermag belig in die apartheidsjare, het skoonskip gemaak met nie minder nie as vyf kykNET-Silwerskerm-pryse.
Die fees van vier dae, wat vanjaar vir die agtste keer aangebied is, is gekenmerk deur uitstekende rolprente wat worstel met die vraagstukke van die hede en verlede in Suid-Afrika, prente wat gewone mense se stories vertel en dit op ’n veelkantige wyse belig sodat die kyker verryk uit die teater loop.
Al die prente wat benoem is, het reeds die vermoë om ’n universele boodskap te bring bewys met hul sukses op oorsese rolprentfeeste.